大夫七弟有慶新居二百四十言次韵和之
作者：蘇頌
朝代：宋

paragraphs: 勿謂衡茅陋，門牆亦僅全。
山連京峴外，水接漕渠邊。
喬木傍行列，幽花晚秀妍。
子孫環舍後，兄弟對齋前。
樹果非求息，臨流靡察淵。
卜鄰同晏宅，任地得周廛。
往復康莊路，過從鄉里賢。
招來三徑士，疏引一人泉。
金谷雖慚石，蝸廬已勝先。
烝嘗時近享，香火道心虔。
左右岡兼阜，縱橫陌與阡。
思歸誠久矣，到此是終焉。
籬援叢芳枳，庭除繞碧鮮。
尚之南學遠，休璉北邙偏。
街柳長垂带，堤榆未墜錢。
窗閒靖節傲，梧老惠施眠。
去國魂勞斷，銘恩骨待鎸。
幸安蓬戶奧，烏用鐵樞堅。
刁嶺東隅見，林莊幾世傳。
杉松高掩抱，岩麓勢聯綿。
構築多遺址，經營信昔緣。
毋勞借官地，便可入寥天。
歌哭于斯室，耕桑待有年。
誰知真趣在，平地即神仙。